Pirkimo spec. sąlygų
2 priedas

GARSO KLIPO TRANSLIACIJOS RADIJUJE PASLAUGŲ TECHNINĖ SPECIFIKACIJA


1. ĮVADINĖ INFORMACIJA

1.1.  Europos socialinio fondo agentūra įgyvendina komunikacijos kampaniją, kurios tikslas yra aktualizuoti Mokymosi visą gyvenimą temą, skatinant suaugusius plėsti profesines kompetencijas, tobulinti įgūdžius, taip pat  informuoti visuomenę bei mokymų teikėjus apie švietimo platformos Kursuok.lt galimybes, teikiamą naudą. Kursuok švietimo platforma sukurta įgyvendinant projektą „Mokykis visą gyvenimą!“, kuris skirtas skatinti suaugusiųjų mokymąsi visą gyvenimą, kuriant vieningą mokymosi visą gyvenimą informacinę sistemą ir sukuriant mokymosi galimybes.
1.2.  Komunikacijos kampanijos uždaviniai: socialinę  reklamą viešinti 2 (dviejose) radijo stotyse tikslinei auditorijai: 18-65 m. Lietuvos gyventojams. 
1.3.  Sąvokos:  
Perkančioji organizacija – Europos socialinio fondo agentūra (toliau – Perkančioji organizacija).
Tiekėjas – ūkio subjektas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, kurie teiks Perkančiajai organizacijai Kursuok socialinės reklamos viešinimo radijo stotyje paslaugas (toliau – Paslaugos), ir kuris viešojo pirkimo būdu bus atrinktas teikti šioje techninėje specifikacijoje nurodytas Paslaugas.
1.4.  Jei Tiekėjas savo pasiūlyme nurodo radijo stotį, kurios nevaldo (nėra savininkas), jis laikomas subteikėju ir tokiu atveju, kartu su pasiūlymu, turi būti pateikti preliminarūs susitarimai, ketinimų protokolai arba kitokios formos dokumentai, pasirašyti kiekvienos susitarimo šalies vadovo arba jo įgalioto asmens, patvirtinantys, kad pasiūlyme nurodyta radijo stotis turi reikiamus resursus įgyvendinti Tiekėjo pasiūlyme nurodytas Paslaugas visa apimtimi ir sąlygomis. Jeigu susitarimą pasirašo įgaliotasis asmuo, privaloma pateikti galiojantį tokią teisę suteikiantį dokumentą.

2. PIRKIMO OBJEKTAS IR REIKALAVIMAI PASLAUGOMS

2.1.  Pirkimo objektas: Kursuok socialinės reklamos transliacijų radijuje paslaugos, kurios apima garso klipo transliavimo paslaugas 2 (dviejose) nacionalinėse radijo stotyse (toliau – Paslaugos).
2.2. [bookmark: _Hlk177127459] Garso klipas turi būti  transliuojamas nacionalinėse radijo stotyse (Nacionalinė radijo ir (ar) televizijos programa – radijo ir (ar) televizijos programa, kuri transliuojama antžeminiu radijo ir (ar) televizijos tinklu ir priimama teritorijoje, kurioje gyvena daugiau kaip 60 procentų Lietuvos Respublikos gyventojų), kurios kiekvienos pasiekta dienos auditorija – ne mažiau 7,3 proc., vadovaujantis šio pirkimo paskelbimo dieną galiojusiais paskutiniais skelbtais tyrimų bendrovės KANTAR duomenimis. Pasiūlyme Tiekėjas turi nurodyti siūlomų radijo stočių pavadinimus. 
2.3.  Perkančioji organizacija Tiekėjui pateiks vieną arba du garso klipus, kurių kiekvieno trukmė - po 30 sekundžių. 
2.4.  Preliminarus perkamų paslaugų kiekis (iš viso): 140  transliacijų. Šis kiekis, kaip ir bendra pasiūlymo kaina, naudojami tik pasiūlymams palyginti. 
2.5.  Garso klipas turi būti transliuojamas radijo stočių programose lietuvių kalba.
2.6.  Turi būti galimybė klausytis radijo stočių programų transliacijų internetu.
2.7.  Konkretus reklamos transliacijų tinklelis turi būti suderintas su Perkančiąja organizacija per 5 d. d. nuo užsakymo pateikimo. Sutarties galiojimo terminas – 12 mėnesių nuo sutarties pasirašymo.
2.8.  Ne mažiau nei 50 proc. užsakytų transliacijų turi būti pirmadieniais – penktadieniais nuo 7:00 iki 10:00 val. ir/arba nuo 16:00 iki 19:00 val.
2.9.  Teikdamas paslaugas, Tiekėjas turi užtikrinti, kad nebūtų pažeistos trečiųjų asmenų, autorių ir/ar gretutinės teisės. Paslaugų tiekėjas įsipareigoja atlyginti visus nuostolius savo lėšomis, atsiradusius dėl trečiųjų asmenų, autorių ir/ar gretutinių teisių pažeidimo.

3. PIRKIME TAIKOMI APLINKOS APSAUGOS KRITERIJAI

3.1. [bookmark: _Hlk149913285] Perkančioji organizacija, vadovaudamasi Aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdamos prekes, paslaugas ar darbus, taikymo tvarkos aprašu (toliau - Aprašas), ir siekdama įgyvendinti Aprašo punktą: 4.4.3. perkama tik nematerialaus pobūdžio (intelektinė) ar kitokia paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos (pvz., atlikėjų, fotografų, dizaino, garso inžinierių, vaizdo inžinierių, renginių vedėjų, vertėjų, tekstų rengėjų paslaugos; mokymų, socialinių ir mokslinių tyrimų, studijų ir koncepcijų parengimo paslaugos; rinkodaros ir viešinimo strategijų, ir skaitmeninės reklamos, publikacijų paruošimo paslaugos; programavimo, programinės įrangos nuomos ir informacinių sistemų priežiūros paslaugos; audito, draudimo, teisinės ir konsultantų teikiamos paslaugos ir kitos paslaugos).

